Folketing
2012-02-07

Jeg kan måske starte med at prikke hul på spændingen og afsløre, at Socialdemokraterne også støtter det her lovforslag. Det har vi glædet os til at gøre, bl.a. også fordi vi faktisk som opposition fremsatte lovforslaget om det her tilbage i 2007. Så vi er jo glade for, at man nu har kunnet nå til enighed om det i Folketinget, for vi synes, at det er vigtigt, at vi sikrer, at også børn og unge, som har en funktionsnedsættelse, fysisk eller psykisk, kan have et ungdomsliv, og at de ikke skal opleve at være afhængige af at skulle have mor eller far med og bede dem om at følge med, hvis man gerne ville ud og være sammen med sine kammerater til forskellige fritidsaktiviteter. Derfor er det så godt, at vi nu får udvidet den ordning, vi jo allerede har for de 16-18-årige unge, til også at gælde unge mennesker ned til 12 år. Det tror jeg vil gøre en rigtig stor forskel for den her gruppe, for at de kan blive mere selvstændige og mere uafhængige af at få hjælp fra deres forældre. Det er ret væsentligt at sige, tror jeg, at det er klart, at det her også vil aflaste forældrene, men det handler om at sikre, at også unge og børn med funktionsnedsættelser har ret til et ungdomsliv. Det forbedrer vi nu med forslaget her, og derfor er det med glæde, at Socialdemokraterne kan støtte det.